C 342/152
EL
Επίσημη Εφημερίδα της Ευρωπαϊκής Ένωσης
6.9.2022
Πέμπτη 17 Φεβρουαρίου 2022
διαφοροποιήσει τις αλυσίδες εφοδιασμού της προκειμένου να τερματιστεί η εξάρτηση από απολυταρχικά και ολοκληρωτικά καθεστώτα· χαιρετίζει την εταιρική σχέση ΕΕ-ΗΠΑ στην παγκόσμια εκστρατεία εμβολιασμού κατά της COVID-19·
14. αναγνωρίζει ότι η τεχνολογία, η συνδεσιμότητα και η ροή δεδομένων αποτελούν σημαντικές διαστάσεις των εξωτερικών σχέσεων και των συμφωνιών εταιρικής σχέσης της ΕΕ και ότι έχουν σημαντικές γεωπολιτικές συνέπειες· ζητεί από την ΕΕ να αναπτύξει παγκόσμιες εταιρικές σχέσεις για τη θέσπιση δίκαιων και ανοικτών κανόνων και προτύπων βασισμένων σε αξίες σχετικά με τη δεοντολογική και ανθρωποκεντρική χρήση της τεχνολογίας βάσει κανόνων, που σέβονται την ιδιωτικότητα των ατομικών χρηστών, ιδίως όσον αφορά την τεχνητή νοημοσύνη και τη διακυβέρνηση του διαδικτύου μέσω της έμφασης των εξωτερικών ενεργειών της στη διπλωματία στον κυβερνοχώρο· τονίζει την ανάγκη να διασφαλίσει η ΕΕ τη συνεργασία και τον συντονισμό μεταξύ των δημοκρατιών στο πλαίσιο αυτό και να διασφαλίσει τον σεβασμό του διεθνούς και ανθρωπιστικού δικαίου κατά την αντιμετώπιση των συγκρούσεων· επισημαίνει την ειδική απειλή που μπορούν να θέσουν οι νέες ψηφιακές τεχνολογίες για τους υπερασπιστές ανθρωπίνων δικαιωμάτων και άλλους μέσω του ελέγχου, του περιορισμού και της υπονόμευσης των δραστηριοτήτων τους, όπως καταδείχθηκε πρόσφατα στις αποκαλύψεις της πρωτοβουλίας Πήγασος· ζητεί από την ΕΕ να αναλάβει την πρωτοβουλία για την προαγωγή ενός μορατόριουμ για την εξαγωγή τεχνολογιών κατασκοπευτικού λογισμικού για σκοπούς καταστολής και τη θέσπιση ενός ισχυρού διεθνούς κανονιστικού πλαισίου στον τομέα αυτό· καλεί την ΕΕ και τα κράτη μέλη να διασφαλίσουν τη δέουσα επιμέλεια ως προς τα ανθρώπινα δικαιώματα και κατάλληλο έλεγχο των εξαγωγών ευρωπαϊκής τεχνολογίας παρακολούθησης και τεχνικής βοήθειας σύμφωνα με τον κανονισμό για τα είδη διπλής χρήσης (7)· καλεί την ΕΕ και τα κράτη μέλη να δεσμευθούν μαζί με τις κυβερνήσεις τρίτων χωρών ώστε να τεθεί τέλος στην κατασταλτική κυβερνοασφάλεια και στις αντιτρομοκρατικές πρακτικές και νομοθεσίες· τονίζει ότι είναι αναγκαίο η ΕΕ να προασπίζεται τα ατομικά δικαιώματα· υπογραμμίζει, επομένως, ότι τα συστήματα κοινωνικής βαθμολόγησης δεν συνάδουν με τις θεμελιώδεις αξίες της ΕΕ· τονίζει ότι αυτές οι πολιτικές και τα εργαλεία επιτήρησης δεν θα πρέπει σε καμία περίπτωση να εισαχθούν και χρησιμοποιηθούν στην ΕΕ· υπογραμμίζει, επομένως, ότι η ΕΕ πρέπει να εργαστεί για να περιορίσει και να αντιμετωπίσει τη διακρατική έκταση της ψηφιακής καταστολής· επισημαίνει ότι οι εξαγωγές αμυντικών τεχνολογιών και όπλων εξακολουθούν να αποτελούν αρμοδιότητα των κρατών μελών·
15. επαναλαμβάνει ότι η ΕΕ θα πρέπει να αναπτύξει και να εφαρμόσει μια παγκόσμια στρατηγική συνδεσιμότητας ως επέκταση της τρέχουσας στρατηγικής συνδεσιμότητας ΕΕ-Ασίας και ως στρατηγική απάντηση για να ενισχύσει την επιρροή της σε πολλές περιοχές του κόσμου όπως η Λατινική Αμερική, η Αφρική και η Ασία· επικροτεί, ως εκ τούτου, τη φιλόδοξη και πολύπλευρη πρωτοβουλία «Παγκόσμια Πύλη» που παρουσίασε η Επιτροπή την 1η Δεκεμβρίου 2021, η οποία έχει ως στόχο να επενδύσει, μεταξύ άλλων, σε ψηφιακά δίκτυα και ποιοτικές υποδομές με εταίρους σε ολόκληρο τον κόσμο με δίκαιο και βιώσιμο τρόπο, και υπόσχεται ισχυρότερες εταιρικές σχέσεις χωρίς να δημιουργούνται εξαρτήσεις· τονίζει ότι η Επιτροπή θα πρέπει να θέσει ως προϋπόθεση την τήρηση αυστηρών κοινωνικών και εργασιακών δικαιωμάτων, τη διαφάνεια, τα ανθρώπινα δικαιώματα, τη δέουσα επιμέλεια, τη διαλειτουργικότητα, τη χρηστή διακυβέρνηση και τα δημοκρατικά πρότυπα, και την ηθική χρήση της τεχνολογίας, τόσο στο εσωτερικό όσο και στο εξωτερικό, όσον αφορά τα έργα συνδεσιμότητας με τρίτες χώρες· σημειώνει, στο πλαίσιο αυτό, ότι η Επιτροπή θα πρέπει να αναπτύξει μια στρατηγική για τη βελτίωση της πρόσβασης των εταίρων της σε αξιόπιστη και ασφαλή τεχνολογία· υπογραμμίζει ότι οι επενδύσεις στη συνδεσιμότητα πρέπει να υποστηρίζουν την οικονομική ανθεκτικότητα και την απαλλαγή της οικονομίας από τις ανθρακούχες εκπομπές που είναι συμβατή με τη Συμφωνία του Παρισιού· ζητεί να καταβληθούν μεγαλύτερες προσπάθειες για την εφαρμογή των εταιρικών σχέσεων συνδεσιμότητας της ΕΕ και ενθαρρύνει την Επιτροπή να αναπτύξει αυτά τα έργα συνδεσιμότητας σε συνδυασμό και συνεργασία με ομοϊδεάτες εταίρους· θα επιδοκίμαζε τη σύναψη εταιρικής σχέσης συνδεσιμότητας με την Αφρικανική Ένωση κατά την επόμενη σύνοδο κορυφής ΑΕ-ΕΕ·
16.
χαιρετίζει την παγκόσμια πρωτοβουλία «Build Back Better World» της G7 και ζητεί από την ΕΕ να διαδραματίσει ενεργό ρόλο στην περαιτέρω ανάπτυξή της, μεταξύ άλλων εντοπίζοντας συνδέσεις και με αμοιβαία ενίσχυση με την «Παγκόσμια Πύλη» (Global Gateway)·
Βελτίωση της ορατότητας και της διαδικασίας λήψης αποφάσεων της ΕΕ, και πλήρης και αποτελεσματικότερη αξιοποίηση των μέσων σκληρής και ήπιας ισχύος της ΕΕ, μεταξύ άλλων με την καθιέρωση ψηφοφορίας με ειδική πλειοψηφία για τη λήψη αποφάσεων στην εξωτερική πολιτική της ΕΕ
17. επαναλαμβάνει ότι η ΕΕ χρειάζεται κατά πρώτο και κύριο λόγο ενότητα και ισχυρότερη και γνήσια πολιτική βούληση των κρατών μελών της ώστε να συμφωνήσουν και να προωθήσουν από κοινού τους κοινούς στόχους της εξωτερικής πολιτικής της ΕΕ και τη συνεργασία της ΕΕ στον τομέα της ασφάλειας και της άμυνας με στόχο την υλοποίηση των στόχων, των αξιών, των αρχών και των κανόνων του άρθρου 21 ΣΕΕ· υπογραμμίζει την ανάγκη δημιουργίας μιας Αμυντικής Ένωσης, η οποία θα αποτελέσει την αφετηρία για την υλοποίηση μιας κοινής ευρωπαϊκής πολιτικής άμυνας, σύμφωνα με τη διάταξη του άρθρου 42 παράγραφος 2 ΣΕΕ·
(7)
Κανονισμός (ΕΕ) 2021/821 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση ενωσιακού συστήματος ελέγχου των εξαγωγών, της μεσιτείας, της τεχνικής βοήθειας, της διαμετακόμισης και της μεταφοράς ειδών διπλής χρήσης (ΕΕ L 206 της 11.6.2021, σ.
1).